Virallinen lehti nro C 166 , 03/07/1995 s. 0128



B4-0859, 0887, 0916, 0919 ja 0935/95 Päätöslauselma Burman (Myanmarin) ihmisoikeustilanteesta ja Aung San Suu Kyin vapauttamisesta Euroopan parlamentti, joka A. muistuttaa, että Aung San Suu Kyi, Burman opposition merkittävin johtaja, joka voitti vuoden 1990 vaalit suurella äänten enemmistöllä ja sai Nobelin rauhanpalkinnon ja Saharovin palkinnon vuonna 1991, on ollut kotiarestissa ilman oikeudenkäyntiä vuoden 1989 heinäkuusta lähtien, B. ottaa huomioon, että voimassa olevan valtion lain ja järjestyksen palauttamisen neuvoston (State Law and Order Restoration Council, SLORC) säätämän lain mukaisesti Aung San Suu Kyi olisi pitänyt vapauttaa heinäkuussa 1994, C. pitää erittäin vakavana sitä, että hänen pidätysaikaansa on jo jatkettu kolmesta vuodesta viiteen vuoteen lain «taannehtivalla muutoksella», D. on erittäin huolestunut siitä, että huhtikuusta 1995 lähtien hänen perheensä ei ole sallittu vierailla hänen luonaan eikä pitää yhteyttä häneen, eikä myöskään humanitäärisluonteisia vierailuja ole sallittu, E. on järkyttynyt kenraali Khin Nyuntin, SLORC:n jäsenen, viimeisimmistä lausunnoista, joissa esitetään, että Suu Kyin vankeus on edellytys rauhalle Myanmarissa ja että häntä ei vapauteta, jos hän ei suostu lähtemään maasta, F. on järkyttynyt YK:n erikoistoimittajan tämän vuoden helmikuussa tekemästä raportista, jossa tuomitaan Burman sotilashallinto sen johdosta, että se ihmisoikeusjärjestöjen, erityisesti Amnesty Internationalin, useiden selontekojen mukaan syyllistyy jatkuvasti kidutukseen, orjuuteen, karkottamisiin ja poliittiseen sortoon, G. on järkyttynyt raporteista, jotka esittävät todistusaineistoa siitä, että Burman hallituksen on väitetty pakottaneen satoja tuhansia maan kansalaisia raskaaseen orjatyöhön, mikä on vahvistettu maailman työjärjestön (ILO) komission raportissa, joka esitettiin maailman työkonferenssissa Genevessä 7. kesäkuuta 1995, Euroopan parlamentti, joka 1. Tuomitsee jyrkästi poliittisista syistä rangaistusta kärsivän Aung San Suu Kyin pitkittyneen pidätyksen ja vaatii hänen välitöntä vapauttamistaan ilman ehtoja; 2. Tuomitsee jyrkästi Burman vallanpitäjien jatkuvat vakavat ihmisoikeusrikkomukset; 3. Kehottaa neuvostoa ja jäsenvaltioiden hallituksia tutkimaan Euroopan unionin yritysten mahdollista yhteistyötä pakkotyövoimaa käyttävissä burmalaisissa hankkeissa ja tutkimaan, onko taloudellisten seuraamusten määrääminen tarpeellista; 4. Kehottaa neuvostoa ja komissiota painostamaan Burman sotilashallintoa siten, että saataisiin takeet ihmisoikeuksien kunnioittamisesta, ja on ehdottomasti sitä mieltä, että Euroopan unioni ja sen jäsenvaltiot eivät saa antaa minkäänlaista avustusta Burmassa toteutettaville hankkeille, ennenkuin Aung San Suu Kyi on vapautettu ja kansalaisoikeudet maassa palautettu täysin; 5. Vetoaa ASEAN-maiden hallituksiin, jotta ne toteuttaisivat samanlaista politiikkaa SLORC:tä kohtaan; 6. Kehottaa Rangoonin sotilasjunttaa kunnioittamaan 27. toukokuuta 1990 pidettyjen vaalien tulosta ja muodostamaan Aung San Suu Kyin kansallisdemokraattisen puolueen johtaman siviilihallituksen; 7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja Myanmarin hallitukselle/SLORC:lle, YK:n pääsihteerille, ILO:n sihteeristölle ja ASEA:in pääsihteeristölle.